Notum sit omnibus, tam presentibus quam futuris, quod ego Hugo, Cluniacensis abbas, astante et laudante domno Warmundo priore nostro, Hugonem quemdam juvenem, qui nobis, dono et concessu Achardi et Oddonis fratrum, in servitutem venerat, eisdem fratribus supradictis Achardo videlicet et Oddone laudantibus et rogantibus, a servitute absolvi, et pro eo fratrem ejus, Walterium nomine, in servum recepi. Preposituram autem nostram quam tenebat idem supradictus Hugo et feodum et quicquid juste vel injuste de nostro tenere videbatur, ex toto dimisit spontanea voluntate, ita ut nec ipse, nec aliquis pro eo requirat vel calumpnietur quod dimisit.